 Un jandarm cântă Imnul Național la un pian instalat pe munte. Mesajul pentru români.
Un jandarm român cântă imnul național pe un pian aflat pe un munte. Este modul inedit prin care Jandarmeria Română a decis să marcheze Ziua Națională a României. În imagini, apare jandarmul cu un drapel tricolor pe care îl înfinge în pământ.
La final, jandarmul pianist are un scurt mesaj pentru români."Cu rădăcinile adânc înfipte în pământul istoriei, poporul român este un miracol, după cum spunea Gheorghe I.Brătianu. Să-l trăim zi de zi cu toată ființa noastră, iar azi, când sărbătorim una dintre clipele de grație ale istoriei sale să-i spunem României la mulți ani, o urare rostită ca un legământ. Să fim uniți, să fim solidari să fim puternici", este mesajul transmis de jandarm.Filmarea este însoțită de un alt mesaj al Jandarmeriei Române."Pe oricare munți ne-ar purta pașii, la malul oricărei mări ne-am afla, dacă am ajunge locuitori ai oricărei capitale sau ne-am retrage într-un sat din oricare țară, am putea să fim aproape unii de ceilalți în orice moment, amintindu-ne că suntem români. Poporul nostru a dovedit în repetate rânduri profunzimi nebănuite, precum ale mării. A rămas puternic pe dinaintea numeroaselor vitregii întâmpinate de-a lungul timpului, precum munții. Solidaritatea ne-a ajutat să izbândim. Am rămas uniți, reușind, astfel, să trecem peste dificultățile oricărei perioade, ceea ce ne oferă speranța că vom depăși greutățile de acum așa cum le-am depășit și pe cele din trecut. La mulți ani, România! La mulți ani, români!", scrie în mesajul care însoțește filmarea Jandarmeriei.